Kaž w dowolowym času z wašnjom, tež lětsa na tymle městnje stajnje wutoru a štwórtk wosebitu seriju wozjewjamy. W njej předstajamy wosobiny, kotrež na někajkežkuli wašnje stawizny zachowuja, zo starožitnosće zběraja a je zdźěla zjawnosći spřistupnjeja.
Na wulkim štyristronskim statoku w Habrachćicach, hdźež zaběraja so z bunjacym kofejom, nańdźeš wobšěrnu přehladku zdźěla antikwariskich kofejowych mašinow. Mjez něhdźe 120 tam wustajanymi modelemi je najstarši dwěsćě lět. Jenož mało ludźi so tam rozhladowacych pak wě, zo je hódnu přehladku přewostajił jako trajnu požčonku Miłočan Fred Walter. Dźensa 51lětny chodźeše hač do 1982 w Pančicach-Kukowje do šule a nawukny w Kamjenskim hosćencu „Stern“ powołanje kucharja. Po přewróće bě kuchar a pinčnik pola Němskeje železnicy, posłužowacy pućowacych w jědźnych wozach na čarach Němskeje, ale tež w ćahach do Wiena, Parisa a druhdźe.
szl_Latn szl_Latn